Diari Oficial de la Generalitat Valenciana


Sumari del DOGV 9531, del 10-02-2023 (2023/1051)

RESOLUCIÓ de 2 de desembre de 2022, del director general de Qualitat i Educació Ambiental, per la qual es formula informe d'impacte ambiental del projecte de sondatge d'investigació d'aigües subterrànies per a reg de parcel·la, del terme municipal de Sierra Engarcerán (Castelló). Expedient: 149/2022/AIA (2787476)
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9531

Data del DOGV
:   10-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1051


Data del document
:   02-12-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 2 de desembre de 2022, del director general de Qualitat i Educació Ambiental, per la qual es formula informe d'impacte ambiental del projecte de sondatge d'investigació d'aigües subterrànies per a reg de parcel·la, del terme municipal de Sierra Engarcerán (Castelló). Expedient: 149/2022/AIA (2787476) [2023/1051]  
«Informe d'impacte ambiental  
Expedient: 149/2022/AIA (2787476).  
Títol: Sondatge d'investigació d'aigües subterrànies per a reg de parcel·la.  
Titular: Agrobagut, SL.  
Òrgan substantiu: Servei Territorial d'Indústria, Energia i Mines (Castelló).  
Exp.: ASOSUB/2022/40/12.  
Localització: polígon 14, parcel·la 93, partida Cubells del terme municipal de Sierra Engarcerán (Castelló).  
Descripció del projecte  
La finalitat del projecte presentat per Agrobagut, SL, és l'execució d'un sondatge per a la captació d'aigües subterrànies per a reg en una parcel·la de la seua propietat, concretament en la parcel·la 93 del polígon 14, partida Cubells del terme municipal de Sierra Engarcerán (Castelló). La parcel·la té una superfície de 99 ha, de les quals aproximadament 30 ha estan plantades d'ametlers i es pretenen regar mitjançant reg per degoteig.  
Davant la necessitat de fer aflorar el cabal necessari per al reg d'ametlers, es projecta l'execució d'un sondatge amb el qual es pretén arribar a una profunditat de 450 metres, per a després entubar-lo íntegrament. Anteriorment, s'havia autoritzat en la parcel·la l'execució de les obres d'un sondatge mitjançant expedient ASOSUB/2020/328; no obstant això, no es va localitzar un aqüífer rellevant que poguera cobrir la demanda d'aigua necessària. És per això que es presenta el projecte per a l'execució d'un nou sondatge.  
El sistema de perforació utilitzat serà la rotopercussió pneumàtica amb martell en el fons, que és el mètode més adequat perquè els terrenys a perforar estan constituïts essencialment per calcàries. El sondatge tindrà una profunditat aproximada de 450 metres i 250 mm de diàmetre.  
  
Es realitzarà una bassa per a l'emmagatzematge del detritus produït per la perforació que es netejarà periòdicament. La bassa de recollida de detritus serà més aviat una xicoteta depressió en el terreny que es farà mitjançant aixada manual a l'eixida del filtre, on s'abocaran els materials extrets del sondatge i es depositaran directament sobre el terreny. El material s'escamparà en el terreny adjacent al punt de perforació i posteriorment s'estendrà i es deixarà la zona uniforme, conforme al seu estat inicial. L'extracció del detritus de la perforació la fa el mateix aire injectat en el seu ascens, que arrossega tant el detritus com l'aigua de l'aqüífer captat.  
No és necessari cap tractament d'aquests detritus pel seu caràcter totalment inert i el volum obtingut. El volum aproximat de detritus obtingut en la perforació, tenint en compte el diàmetre de perforació, serà de 22 m³.  
L'entubament del sondatge es realitzarà una amb canonada de ferro de 200 mm x 6 mm en el cas que la investigació siga positiva. La zona d'admissió d'aigua al pou serà de canonada ranurada. Les ranures de la canonada s'efectuaran directament sobre aquesta, la seua forma serà paral·lela a la longitud de la canonada. En l'espai anular comprés entre la perforació i l'entubament definitiu es realitzarà una cimentació amb lletada de ciment, fins a una profunditat de 20 m.  
Finalitzada l'obra es procedirà a la neteja i desenvolupament d'aquesta, de manera que quede condicionada per al posterior assaig de bombament i registre geofísic. Es realitzarà un aforament escalonat amb una duració de 72 h.  
La justificació de la dotació d'aigua per al sondatge està determinada pel volum necessari per al reg per degoteig de 30 ha d'ametlers. Les necessitats hídriques d'aquest cultiu són de 2.034 m³/ha/any, per la qual cosa el volum total sol·licitat serà de 2.034 x 30 ha = 61.020 m³/anuals, i el cabal màxim instantani de 2 l/seg = 120 l/min.  
Durant la fase de perforació i posterior explotació del pou, es preveu l'extracció d'aigua subterrània pertanyent a la massa d'aigua Maestrat Oriental núm. 080.109. Aquesta massa d'aigua no es veurà afectada per l'extracció d'aigua subterrània del pou perquè es tracta d'un aqüífer excedentari i en un bon estat global. S'ha determinat com a formació aqüífera el conjunt calcari pertanyent al cretàcic inferior.  
  
  
Tramitació administrativa  
Mitjançant escrit signat en data 21.07.2022 pel cap del Servei Territorial d'Indústria, Energia i Mines de Castelló (referència expedient ASOSUB/2022/40/12), es va donar trasllat a aquest òrgan ambiental de l'expedient de l'esmentada obra, per a ser sotmés al procediment d'avaluació ambiental simplificada segons l'Annex II, grup 3, de la Llei 21/2013, de 9 de desembre, d'avaluació ambiental.  
Vista la informació continguda en l'expedient, es considera que es disposa d'elements de judici suficients per a realitzar l'avaluació d'impacte ambiental simplificada.  
  
Criteris ambientals  
A partir del document tècnic tramitat, de l'anàlisi efectuada, així com de la consideració dels criteris de l'Annex III de la Llei 21/2013, modificat per la Llei 9/2018, resulta el següent:  
  
Característiques del projecte  
a) Durant la fase de construcció, a causa d'accions com ara accessos, desbrossament de la superfície de perforació, trànsit de vehicles, treballs de perforació i entubament i evacuació de detritus, es produiran afeccions en l'atmosfera com la generació d'olors, sorolls i vibracions, així com emissions en forma de partícules i pols. Es preveu que aquest impacte siga el més significatiu del projecte plantejat, en qualsevol cas no serà rellevant. L'àrea on es realitzarà la perforació està allunyada de qualsevol entorn urbà.  
Ja existeix un accés al lloc de la perforació, per això el moviment de terres serà mínim i consistirà simplement en el condicionament per al pas de vehicles fins al lloc de la perforació.  
Prèviament a l'entrada de la maquinària de perforació i condicionament de l'accés, es procedirà a la retirada de la terra vegetal (primers 30 cm del sòl), que es mantindrà per a la seua posterior reposició en la zona afectada.  
b) El termini d'execució previst per a la realització de les obres serà de quatre mesos a partir de la data de recepció de les autoritzacions necessàries, atorgades pels organismes competents.  
c) Els residus que es generaran durant les obres procedeixen principalment del material extret en la perforació del sondatge. El detritus obtingut és calcària triturada per l'eina de tall i colpejament (martell en el fons), i és aigua neta la que s'afora en el sondatge. No és necessari cap tractament d'aquests detritus donat el seu caràcter totalment inert i el xicotet volum obtingut, aproximadament 22 m³. Els detritus s'aniran depositant en la bassa, i en finalitzar les obres aquesta quedarà totalment plena i integrada en la parcel·la.  
d) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
  
Ubicació del projecte  
La zona on se situarà el sondatge correspon a la parcel·la 93 del polígon 14, situada en la partida Cubells del terme municipal de Sierra Engarcerán (Castelló). El terreny on s'emplaçarà el sondatge té una superfície aproximada de 99 ha i té una forma poligonal. Les coordenades UTM ETRS-89, fus 30, del punt on es localitza el sondatge són les següents: X = 755.420 Y = 4.458.999 Z = 434 msnm.  
L'emplaçament del sondatge es troba en sòl no urbanitzable comú, encara que dins de la mateixa parcel·la hi ha zones classificades com a sòl no urbanitzable protegit (zona rural protegida) segons el visor cartogràfic de la Generalitat Valenciana. El lloc està allunyat d'espais naturals protegits i espais pertanyents a la Xarxa Natura 2000. Es troba a uns 5 m de distància de la zona forestal, per tant, es considera com a zona d'influència forestal de conformitat amb la Llei 3/1993, de 9 de desembre, forestal de la Comunitat Valenciana.  
  
Característiques del potencial impacte  
a) Els efectes contaminants de l'actuació es limiten a l'ús de maquinària (emissió de gasos de combustió, partícules de pols, sorolls i vibracions). El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
  
b) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus, més enllà del detritus generat per la perforació i els seus additius (escumants), al qual s'afigen els materials procedents de l'excavació de la bassa de llots que, per la seua escassa magnitud, caràcter terrigen i naturalesa inerta, no constituiran, segons el projectista, un problema d'eliminació. La lixiviabilitat total, el contingut de contaminants i l'ecotoxicitat del lixiviat són poc significatius i, en particular, no han de suposar risc per a la qualitat de les aigües superficials ni subterrànies.  
  
c) No s'afecta cap espai natural protegit ni pertanyent a la Xarxa Natura 2000. No es preveu un impacte significatiu sobre la vegetació, la fauna ni la biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària. Tampoc es preveu afecció a altres elements ambientals, ni a béns culturals, restes arqueològiques ni altres elements catalogats del patrimoni cultural valencià. S'adoptaran, no obstant això, les mesures preventives i de control i seguiment per a comprovar el normal desenvolupament de les obres i per si es produïra qualsevol troballa fortuïta o situacions imprevistes.  
Per això, en relació amb els criteris de l'Annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte d'execució de sondatge per a investigació d'aigües subterrànies constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb el grup 3.a) 3r del seu annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot això, a proposta del Servei d'avaluació d'impacte ambiental, fent ús de les atribucions que ostente, resolc:  
  
Primer  
Estimar que l'execució del projecte de sondatge per a investigació d'aigües subterrànies en el polígon 14, parcel·la 93, partida Cubells del terme municipal de Sierra Engarcerán (Castelló), sense perjudici de la prèvia obtenció de les autoritzacions sectorials que li siguen aplicables, no tindrà efectes significatius sobre el medi ambient, i que no requereix una avaluació d'impacte ambiental ordinària. Tot això sempre que s'ajuste a les previsions del projecte i del document ambiental i als termes del present informe, en particular:  
1r) El destí previst de l'aigua extreta és el reg per degoteig de parcel·les agrícoles. Les actuacions de transformació de terrenys en regadiu, en funció de la superfície afectada, constitueixen un supòsit d'avaluació d'impacte ambiental de conformitat amb la legislació vigent, i no queden incloses en l'abast de la present resolució.  
2n) Si durant l'execució de les obres es troben restes paleontològiques, arqueològiques o etnogràfiques, el promotor haurà de comunicar el fet a la Conselleria de Cultura de manera immediata, i adoptar les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
3r) Donada la localització del sondatge, es considera com a zona d'influència forestal segons l'article 57 de la Llei 3/1993, forestal de la Comunitat Valenciana. Resulta per això aplicable el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals a observar en l'execució de les obres i treballs que es desenvolupen en terreny forestal o en els seus voltants.  
4t) El contractista haurà de construir una bassa de llots d'unes dimensions tals que puga albergar la totalitat dels detritus, llots i additius generats durant la perforació, tenint en compte l'esponjament que es produeix després de l'extracció del material perforat.  
5é) Els materials extrets de la perforació i els de l'excavació de la bassa de llots són de naturalesa molt similar, i tots dos inerts i innocus. Els detritus del sondatge tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d'excavació disposen de regulació i gestió específica segons l'Ordre APM/1007/2017 que regula les normes de valorització de materials excavats per al seu ús en obres i operacions de rebliment diferents del lloc on es van generar. També podrien fer-ho pel Decret 200/2004, del Consell de la Generalitat, que regula l'ús de residus inerts en obres de restauració i rebliment (art 3.1.a). No obstant això, als detritus del sondatge s'hauria d'aplicar el Decret 200/2004, ja que l'Ordre APM/1007/2007 només s'aplica a materials classificats amb el codi 17 05 04. En qualsevol cas, el terreny haurà de ser restaurat i quedar amb la seua morfologia inicial.  
6é) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar l'erosió i possibles danys en infraestructures i propietats adjacents. Si es produïren, el promotor de l'obra hauria de reparar els desperfectes i, si és el cas, indemnitzar els afectats pels perjudicis ocasionats.  
7é) S'haurà de preveure un seguiment adequat de les obres a fi d'anar completant la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
8é) En el cas que per diferents motius es renuncie a l'ús del sondatge (falta de cabal, mala qualitat de l'aigua, solsides del pou, etc.) s'haurà de procedir a la seua clausura i segellament, així com a la restauració del terreny a la situació original, ja que els pous abandonats o en desús constitueixen potencials vies puntuals de contaminació d'aqüífers i de riscos físics per a les persones.  
9é) S'haurà de preveure que el sondatge quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho considere innecessari per disposar d'altres opcions o d'una xarxa suficient.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la vigència i deixarà de produir els efectes que li són propis si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici dels que siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 2 de desembre del 2022.- El director general de Qualitat i Educació Ambiental: Joan Piquer Huerga.»